সামাদ ভাই সম্প্রতি প্রকাশ করেছেন ‘ধুন্দি’ নামে ছোটগল্পের একটি সংকলন। গল্পগুলো খুবই সুখপাঠ্য। একবার পড়া শুরু করলে শেষ না করে ওঠা যায় না। এ লেখায় অবশ্য আমি বইটির সাহিত্য-মাধুর্য বর্ণনা করতে যাচ্ছি না। যে বিষয়টি আমাকে আকৃষ্ট করেছে, তার চেয়েও বড় কথা, ভাবাবেগে আপ্লুত করেছে, তা হচ্ছে পশ্চিমবঙ্গের বাস্তুত্যাগী মুসলমান পরিবারের সীমান্ত অতিক্রম ও পূর্ববঙ্গে বসতি স্থাপন। আগেই বলেছি, বিশ্ববিদ্যালয়ে এসে এ পরিবারের সন্তানদের সঙ্গে আমার পরিচয় ঘটে। সামাদ ভাই তাঁদের একজন। আরো যাঁদের চিনেছি তাঁরা হলেন আহবাব ভাই (পরবর্তীকালে সিএসপি সচিব), খালেদ রব, জাকির ভাই (হাইকোর্টের বিচারপতি), মঞ্জুর ইলাহী শিল্পপতি ও তত্ত্বাবধায়ক সরকারের উপদেষ্টা। জাতীয় পর্যায়ে প্রসিদ্ধ ব্যক্তিদের মধ্যে ছিলেন বিচারপতি সাত্তার, আবুল হাসেম, জহির উদ্দিন, খান বাহাদুর নাজির উদ্দিন, আবদুল গণি হালদার প্রমুখ। আমি কোনো দিন জানতে চাইনি তাঁদের পরিবার পশ্চিমবঙ্গে কোথায় থাকত, কখন কিভাবে তাঁরা জন্মভূমি ছেড়ে পূর্ববঙ্গে চলে এলেন। জন্মভূমি ছাড়ার আগ মুহূর্তে তাঁদের বা তাঁদের অভিভাবকদের কেমন লেগেছিল। পূর্ববঙ্গে এসে বসবাস করতে গিয়ে তাঁদের কী অসুবিধা হয়েছিল। এমন সব প্রশ্ন জিজ্ঞেস করা বোধ হয় উচিত ছিল। আমি জিজ্ঞেস করিনি। স্বাভাবিকভাবে মেলামেশা করেছি। পূর্ববঙ্গে অন্য বন্ধুবান্ধব ও পরিচিতজনদের চেয়ে তাঁদের আলাদা মনে হয়নি। শুধু এটুকু মনে আছে, তাঁরা শুদ্ধ বাংলায় কথা বলতেন। উচ্চারণে কোনো ‘বাঙ্গাল’ বা গ্রাম্য টান ছিল না।